Спектакль “Жыццё і лёс” Акадэмічнага Малога драматычнага тэатра — Тэатра Еўропы ў пастаноўцы Льва Додзіна прыцягнуў не проста зваротам да аднайменнага рамана Васіля Гросмана, але і яго адэкватным прачытаннем. Па-першае, без “сарамлівага” прыхавання галоўнай аўтарскай ідэі пра ідэнтычнасць фашызму і сталінізму, вырашанай нават праз музычны складнік. Па-другое, з зайздросным выбарам неабходных сюжэтных ліній і з адбудаванай тэатральнай драматургіяй. Па-трэцяе, з гарманічнай раўнавагай паміж адкрытай публіцыстыкай і найвысокай мастацкасцю, дзе былі знойдзены ўдалыя тэатральныя аналагі літаратурнай мове першакрыніцы.